钦定古今图书集成/方舆汇编/边裔典/第027卷 > 《十洲记》 > 《为袁绍拜乌丸三王为单于版文》
## 钦定古今图书集成/方舆汇编/边裔典/第027卷 > 《十洲记》 > 《为袁绍拜乌丸三王为单于版文》

魏陈琳

使持节大将军督幽青并领冀州牧阮乡矦，绍承制
诏“辽东属国率众王《颁下》《乌丸》辽西率众王蹋顿右
北平率众王《汗卢》”，维乃祖慕义迁善，款塞内附，北捍
𤞤狁，东拒濊貊，世守北陲，为百姓保鄣。虽时侵犯王
略，命将徂征厥罪，率不旋时，悔愆变改。方之外夷，最
又聪慧者也。始有千夫长百夫长，以相统领。用能悉
“乃心，克有勋力于国家，稍受王侯之命。自我王室多
故，公孙瓒作难，残夷厥土之君，以侮天慢王。是以四
海之内，并执干戈，以卫社稷。三王奋气，裔土忿奸，忧
国控弦，与汉兵为表里。诚甚忠孝，朝所嘉焉。然而虎
兕长蛇，相随塞路，王官爵命，否而无闻。夫有勋不赏，
俾勤者怠。今遣行谒者杨林，赍单于玺绶车服，以对
尔劳。其各绥静部落，教以谨慎，无使作凶作慝，世复
尔祀位，长为百蛮长。厥有咎有不臧者，泯于尔禄而
丧于乃庸，可不勉乎。